A BIZOTTSÁG 597/2008/EK RENDELETE
(2008. június 24.)
az élelmiszerekkel rendeltetésszerűen érintkezésbe kerülő, a fedelek tömítéseiben található lágyítószerek átmeneti kioldódási határértékeinek megállapításáról szóló 372/2007/EK rendelet módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az élelmiszerekkel rendeltetésszerűen érintkezésbe kerülő anyagokról és tárgyakról, valamint a 80/590/EGK és a 89/109/EGK irányelv hatályon kívül helyezéséről szóló, 2004. október 27-i 1935/2004/EK európai parlamenti és tanácsi rendeletre (1) és különösen annak 5. cikke (1) bekezdésére,
mivel:
(1)
Az élelmiszerekkel rendeltetésszerűen érintkezésbe kerülő műanyagokról és műanyag tárgyakról szóló 2002/72/EK bizottsági irányelv és az élelmiszerekkel rendeltetésszerűen érintkezésbe kerülő műanyagok és műanyag tárgyak komponensei kioldódásának vizsgálatához alkalmazandó élelmiszer-utánzó modellanyagok listájának megállapításáról szóló 85/572/EGK tanácsi irányelvet módosító, 2007. április 2-i 2007/19/EK bizottsági irányelv (2) pontosítja, hogy a fedelekben található tömítések a 2002/72/EK bizottsági irányelv (3) hatálya alá tartoznak. Az irányelv előírja, hogy a tagállamok 2008. május 1-jéig kötelesek olyan intézkedéseket elfogadni, amelyek lehetővé teszik a módosított 2002/72/EK irányelvben meghatározott speciális kioldódási határértékeknek (SKH) megfelelő fedelekben található tömítések szabad forgalmát. A 2007/19/EK irányelv 3. cikke (1) bekezdése harmadik albekezdésének b) pontja előírja, hogy a tagállamoknak 2008. július 1-jétől meg kell tiltaniuk az előírásoknak nem megfelelő tömítést tartalmazó fedelek gyártását és behozatalát.
(2)
A 372/2007/EK bizottsági rendelet (4) szabályozza a 2007/19/EK irányelv 3. cikke (1) bekezdése harmadik albekezdésének b) pontjában említett tömítést tartalmazó fedelek forgalomba hozatalát az irányelv végrehajtását megelőző átmeneti időszak idejére. Átmeneti speciális kioldódási határértékeket állapít meg a fedelek tömítéseiben használatos lágyítószerekre annak érdekében, hogy ne kerüljön veszélybe e termékek szabad forgalma, valamint a jelentős veszélyt jelentő fedeleket és élelmiszereket azonnal kivonják a piaci forgalomból; ezzel egyidejűleg az iparágnak elegendő időt kell hagyni arra, hogy véglegesítse azoknak a tömítéseknek a kialakítását, amelyek megfelelnek a 2002/72/EK irányelvet módosító 2007/19/EK irányelvben meghatározott speciális kioldódási határértékeknek (SKH). Az átmeneti időszakot 2008. június 30-ig bezárólag állapították meg.
(3)
A fedélgyártó ágazat és az élelmiszeripar 2007 decemberében értesítette a Bizottságot, hogy 2008 júliusáig nem fog rendelkezésre állni annyi, a 2002/72/EK irányelv előírásainak való megfelelősség szempontjából tesztelt fedél a piacon, amennyire az élelmiszeriparnak szüksége lenne a kritikus élelmiszerek, köztük például olajos élelmiszerek, pesto és más zsíros szószok csomagolásához. Egyes megoldások kifejlesztése még folyamatban van, azonban azok nem minden terméknél alkalmazhatók. Más megoldásokat pedig nem gyártanak minden fedélméretben. Több megoldásnál hiányoznak még a tartós tárolás esetén jellemző biztos záródásra, illetve a migrációra vonatkozó eredmények.
(4)
A 2007/19/EK irányelvben előírtaknak megfelelő fedelek csak 2008 júliusától állnak majd rendelkezésre, és az élelmiszeripar a fedelekkel kapcsolatban a lehetséges megoldásokat is csak ettől az időponttól kezdi el tesztelni. Tekintettel arra, hogy az említett fedelekkel csomagolt zsíros élelmiszerek előállítása szezonális jellegű, és a gyártóknak is bizonyos időre van szükségük a fedelek tesztelésére, valamint a termékeiknek megfelelő megoldások kiválasztására, egy további átmeneti időszakra van szükség, amely során a 2007/19/EK irányelv 3. cikke (1) bekezdése harmadik albekezdésének b) pontjától eltérően a 372/2007/EK rendeletnek megfelelő fedelek használhatók az élelmiszerek csomagolására. Az említett harmadik albekezdés d) pontjával összhangban az átmeneti időszak 2009. április 30-án ér véget.
(5)
A 372/2007/EK rendeletet ezért ennek megfelelően módosítani kell.
(6)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 372/2007/EK rendelet a következőképpen módosul:
1.
A 1. cikk helyébe a következő szöveg lép:
„1. cikk
A 2007/19/EK irányelv 3. cikke (1) bekezdése harmadik albekezdésének b) pontjától eltérően azok a fedelek, amelyek olyan műanyag rétegeket vagy műanyag bevonatokat tartalmaznak, amelyek tömítéseket képeznek azokban a fedelekben, amelyek együttesen kettő vagy több rétegből álló különböző anyagtípusokból készülnek, a közösségi piacon csak akkor hozhatók forgalomba, ha megfelelnek az e rendelet mellékletében foglalt korlátozásoknak és előírásoknak.”
2.
A 2. cikkben a „2008. június 30.” dátum helyébe „2009. április 30.” lép.
2. cikk
Ez a rendelet 2008. július 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. június 24-én.